Eric Djemba-Djemba

Eric Daniel Djemba-Djemba (født 4. maj 1981 i Douala, Cameroun) er en fodboldmidtbanespiller, der i øjeblikket spiller for den skotske klub St. Mirren og Camerouns fodboldlandshold

Biografi 
Djemba-Djemba blev kendt under sin tid i Nantes, Frankrig. Hans imponerende præstationer som en ilter og kompromisløs tackler for den franske klub indbragte ham i sommeren 2003 et drømmeskifte til Manchester United for £ 3.5 millioner som en mulig efterfølger til Roy Keane, som på daværende tidspunkt var nået en alder af 32.

Ved sin ankomst til England var Djemba-Djemba fuldstændig ukendt for mange fans og eksperter. Men allerede i sin debut mod Arsenal FC i FA Community Shield gjorde han sig bemærket for sin ultra-aggressive spillestil, og han efterlod et aftryk – i bogstaveligste forstand – på Arsenals Sol Campbell med en typisk uregerlig stempling, som Arsène Wenger kaldte "uanstændig".

I sine 18 måneder på Old Trafford, havde Djemba-Djemba svært ved at vise vedvarende form på trods af sine fodboldmæssige evner, og han etablerede sig aldrig som en spiller, der var i stand til at udfylde anfører Roy Keanes sko. Det hjalp ikke Djemba-Djembas sag, at Manchester United var i en overgangsfase, og som en del af rotationssystemet måtte han hele tiden finde sig i at dele pladsen med en række andre potentielle bejlere til Keanes faste plads på midtbanen. Han scorede dog på et fremragende lop mod Leeds United i Liga Cupen. Ved stillingen 2-2 og 3 minutters forlænget spilletid ramte Djemba-Djemba et hjørnespark fra Quinton Fortune første gang, så bolden buede over Leeds målmand Paul Robinson og sikrede United en 3-2 sejr og adgang til næste runde.

Djemba-Djemba blev solgt til Aston Villa FC i januar 2005 for 1,5 mio £ (et 2 millioner pund tab). Skiftet hjalp dog ikke meget til at genoprette spillerens ry, da han havde vanskeligt ved at komme forbi Gavin McCann og Steven Davis i Villa's hakkeorden på midtbanen. Efter at være blevet benyttet én gang som sen udskifter under Astons Villas nye manager, Martin O'Neill, blev Djemba-Djemba i januar 2007 lånt ud til Championship-klubben Burnley for resten af sæsonen.

Djemba-Djemba fik sin første optræden for Burnley FC den 13 januar 2007 mod Southampton FC, hvor han spillede alle 90 minutter. Tidligt i sin tid på Turf Moor, blev Djemba-Djemba udvist efter to gule kort mod Derby County. Han imponerede dog med sit dygtige og effektive spil under udlånet.

I løbet af juli 2007 pegede alle tegn på, at Djemba-Djemba skulle forlade Villa Park. Han var det eneste medlem af førsteholdet, som ikke kom med på den nordamerikanske turné, og den 2. august 2007, blev Djemba-Djemba's kontrakt opsagt af Aston Villa. Herefter spillede Djemba-Djemba en enkelt sæson for Qatar SC.

Den 16. juli 2008 underskrev Djemba-Djemba en 3-årig kontrakt med OB (Odense Boldklub). Han fik sin debut mod sin tidligere klub, Aston Villa, i Intertoto Cup. OB spillede 2-2 i den kamp, men tabte 1-0 på udebane og røg dermed ud af kampen om en plads i UEFA Cuppen. Djemba-Djemba har siden forlænget sin kontrakt med OB for yderligere ét år. Ved forlængelsen fremhævede han bl.a. at sportslig koordinator Michael Buchholtz var en af årsagerne til dette.

Djemba-Djemba var desuden medlem af den camerounske hold, der vandt i 2002 African Nations Cup og finaledeltagere mod Frankrig i FIFA Confederations Cup 2003. Han optrådte også ved VM i fodbold 2002.

Eksterne henvisninger 

 Profil af Eric Djemba-Djemba  på OB.dk
 Fakta om Eric Djemba-Djemba  på DR.dk
 Eric Djemba-Djembas Hjemmeside  på EricDjemba.com 
 Fakta om Eric Djemba-Djemba  på Soccerbase 

Fodboldspillere fra Cameroun
Personer fra Doula
Deltagere ved verdensmesterskabet i fodbold 2002
Fodboldspillere fra FC Nantes
Fodboldspillere fra Manchester United F.C.
Fodboldspillere fra Aston Villa F.C.
Fodboldspillere fra Burnley F.C.
Fodboldspillere fra Odense Boldklub
Fodboldspillere fra Hapoel Tel Aviv
Fodboldspillere fra FK Partizan
Fodboldspillere fra St. Mirren F.C.